2.1.2. Overblik over den nuværende dækning under den reviderede GPA

Forsyningsdirektivet finder anvendelse på tre forskellige kategorier af enheder (ordregivende myndigheder, offentlige virksomheder og private virksomheder med særlige eller eksklusive rettigheder). Private virksomheder med særlige eller eksklusive rettigheder er derfor også omfattet af forsyningsdirektivet. Princippet om at pålægge udbudsregler på private virksomheder, der er aktive inden for forsyningssektoren, deles dog ikke på verdensplan. Adgangen til indkøb for private virksomheder, der er aktive inden for forsyningssektoren, kan således ikke altid forhandles med tredjelande, og EU har kun påtaget sig begrænsede internationale forpligtelser (GPA eller FTA'er) på dette område.

Mere præcist gør denne rapport status over de fremskridt, der er gjort med hensyn til at åbne op for EU-virksomheders adgang til tredjelandes udbudsmarkeder siden tiltrædelsen af nye medlemmer i Verdenshandelsorganisationens (WTO) plurilaterale aftale om offentlige udbud (GPA). Rapporten indeholder desuden oplysninger om resultaterne af bilaterale eller regionale handelsforhandlinger om EU-virksomheders adgang til tredjelandes udbudsmarkeder i forsyningssektorerne. Kommissionen gør i sine årlige gennemførelsesrapporter en omfattende statusopgørelse over gennemførelsen af frihandelsaftaler (FTA'er).

Denne rapport forelægges for Rådet i overensstemmelse med artikel 85 og 86 i direktiv 2014/25/EU (forsyningsdirektivet) om fremgangsmåderne ved indgåelse af kontrakter inden for vand- og energiforsyning, transport samt posttjenester ("forsyningssektorerne"). En foregående rapport blev udsendt af Kommissionen i 2009 på grundlag af lignende rapporteringsforpligtelser i henhold til direktiv 2004/17/EF. Denne rapport fremlægger de vigtigste udviklinger siden 2009 vedrørende EU-virksomheders adgang til tredjelandes udbudsmarkeder på de områder, der er omfattet af forsyningsdirektivet, og vedrørende liberaliseringen af tjenesteydelsesaftaler i tredjelande.

2.1.WTO-OVERENSKOMST OM OFFENTLIGE UDBUD (GPA)

GPA er til dato den eneste juridisk bindende aftale i WTO om offentlige udbud. Der er tale om en plurilateral traktat, der administreres af et udvalg for offentlige udbud (herefter "GPA-udvalget").

I øjeblikket er 21 WTO-medlemmer parter i GPA, herunder Den Europæiske Union og dens medlemsstater, der tæller som én part. Den reviderede GPA blev underskrevet den 30. marts 2012 og trådte i kraft den 6. april 2014. Den reviderede GPA fastlægger yderligere åbning af markederne for offentlige udbud hos parterne i GPA.

2.1.1.Revideret GPA

GPA-parterne afsluttede en fuldstændig revision af både teksten i GPA og markedsadgangsforpligtelserne knyttet dertil. Den reviderede GPA giver større klarhed og gennemsigtighed og stiller leverandører, leverancer og tjenesteydelser med oprindelse i GPA-parternes lande på lige fod.

Den reviderede GPA består af to dele: a) en retsakt med regler om principper og procedurer, som GPA-parternes ordregivere skal anvende, og b) hver parts dækningsfortegnelse ("tillæg I-bilag"). GPA-parternes dækningsfortegnelser er opdelt i syv bilag, der dækker centrale statslige ordregivere, subcentrale statslige ordregivere, andre ordregivere, varer, tjenesteydelser, bygge- og anlægstjenester og generelle bemærkninger. I disse bilag fastlægges det, i hvilket omfang udbud af varer og tjenesteydelser (herunder bygge- og anlægstjenester) for en given GPA-parts forskellige ordregivere er åben for, at økonomiske aktører med oprindelse i de andre GPA-parter kan deltage deri. Når disse ordregivere er omfattet af en GPA-parts bilag, skal de anvende de regler, der er fastsat i den reviderede GPA, i forbindelse med udbud af varer og tjenesteydelser.

Forpligtelsen om yderligere forhandlinger er nedfældet i den reviderede GPA. Som fastsat i artikel XXII, stk. 7, i den reviderede GPA skal GPA-parterne gennemføre yderligere forhandlinger for at forbedre GPA'en, således at diskriminerende foranstaltninger gradvis reduceres og afskaffes, og den størst mulige udvidelse af aftalens dækning blandt alle parter opnås på grundlag af gensidighed.

Dækningen er ikke ensartet, og den grad, hvori kontrakter om forsyningstjenester er åbne for konkurrence fra GPA-parternes økonomiske aktører, varierer fra land til land, og dækningen er derudover omfattet af udelukkelser og gensidighedsbaserede restriktioner.

2.1.2.Overblik over den nuværende dækning under den reviderede GPA

Genforhandlingen af GPA førte til en vellykket og fleksibel udvidelse af parternes markedsadgangsforpligtelser, der er baseret på gensidighedsprincippet. Ifølge WTO's sekretariat vil udvidelsen af markedsadgangen resultere i en årlig gevinst på mellem 80 og 100 mia. USD i markedsadgangsmuligheder for parternes virksomheder.

Tilføjelserne til markedsdækningen af enheder og varer, tjenesteydelser og bygge- og anlægstjenester, som er indarbejdet i parternes dækningsfortegnelser til den reviderede GPA, udgør generelt nye markedsadgangsmuligheder for EU's økonomiske aktører.

EU-markedets åbning under GPA er den mest omfattende. I tilfælde, hvor GPA-parterne giver begrænset markedsadgang, søger Den Europæiske Union at sikre gensidighed ved at indføre forbehold for sin markedsdækning, således at den modsvarer begrænsningerne i andre parters markedsdækning. Sådanne forbehold anvendes f.eks. over for USA, Canada, Japan, Korea, Australien og New Zealand. De fleste forbehold vedrører forsyningssektorerne (dvs. elektricitet, drikkevand, havne og jernbaner), hvor andre parters dækning er mere beskeden end EU's dækning.

2.1.3.Nye medlemmers tiltrædelse

Den Europæiske Union har støttet nye medlemmers tiltrædelse af GPA og vil fortsat gøre dette for yderligere at åbne op for tredjelandes udbudsmarkeder. Deltagelsen i GPA er vokset støt i de seneste år. Dette har ført til en yderligere udvidelse af markedsdækningen, også hvad angår kontrakter om forsyningstjenester.

Siden den foregående rapport er Den Europæiske Union blevet udvidet yderligere, hvilket har øget EU's dækning under GPA. Den 1. juli 2013 tiltrådte Kroatien Den Europæiske Union. Som følge heraf blev GPA-tilbuddet for Den Europæiske Union udvidet til at omfatte Kroatien fra den 1. juli 2013. EU's foreslåede ændringer af EU's bilag blev vedtaget af Udvalget for Offentlige Udbud på dets formelle møde den 27. juni 2013.

2.1.3.1.Armenien

Armenien ansøgte om tiltrædelse af GPA i september 2009. Efterfølgende afgav Armenien et revideret tilbud i april 2010 og et endeligt tilbud i september 2010. I august 2011 deponerede Armenien sit tiltrædelsesinstrument efter en afgørelse truffet af GPA-udvalget. GPA 1994 trådte i kraft for Armenien den 15. september 2011. Armenien ratificerede også den reviderede GPA, som trådte i kraft for Armenien den 6. juni 2015.

Armeniens forpligtelser i henhold til den reviderede GPA omfatter kontrakter om forsyningstjenester. Tærsklerne er fastsat til 400 000 SDR for varer, 400 000 SDR for tjenesteydelser og 5 000 000 SDR for bygge- og anlægstjenester.

2.1.3.2.Montenegro

Montenegro ansøgte om tiltrædelse af GPA i oktober 2013 og indgav sit oprindelige tilbud i november 2013. Montenegro udsendte sit andet reviderede tilbud i juni 2014 og derefter sit endelige tilbud i juli 2014. I oktober 2014 vedtog GPA-udvalget en afgørelse om at opfordre Montenegro til at tiltræde GPA. Efter deponeringen af tiltrædelsesinstrumentet trådte den reviderede GPA i kraft for Montenegro den 15. juli 2015.